Siden Sars-udbruddet i 2002 har mundbindet været fast inventar i gadebilledet i adskillige asiatiske lande, men har aldrig rigtigt vundet indpas i Europa. Ikke før coronakrisen i hvert fald.

Senest har Østrigs myndigheder indført påbud om at bære dem i supermarkeder, og i rigtig mange europæiske lande diskuteres effekten af det lille stykke stof vidt og bredt.

Nu vil en række forskere fra Region Hovedstaden en gang for alle undersøge, om det giver mening at bruge mundbindet eller ej.

Hvis vi kan være med til at gøre en forskel lige nu, så vil vi meget gerne det Per Bank, direktør, Salling Group

- Vi ser jo allesammen billeder fra Asien, hvor folk går på gaden med ansigtsmasker. Men det er aldrig undersøgt, om det faktisk hjælper, når vi anvender ansigtsmasker uden for hospitalet, siger professor på Rigshospitalets hjertecenter Henning Bundgaard, der er en af de fire forskningsledere på projektet.

Forskerne fra Region Hovedstaden har indgået et samarbejde med Salling Fondene, som har doneret fem millioner kroner til projektet.

- Vi gør det, fordi sikkerhed er førsteprioritet for vores medarbejdere og kunder, og hvis vi kan være med til at gøre en forskel lige nu, så vil vi meget gerne det, siger Per Bank, der er direktør for Salling Group.

Supermarkedsansatte bliver testpersoner

Salling Group stiller sine butiksansatte i Bilka, Føtex, Netto og Salling til rådighed for studiet, og det er frivilligt, om man vil tilmelde sig.

Forskerne skal have rekrutteret 6.000, der vil medvirke, inden søndag i denne uge, og de håber derfor også, at nogle af butikkernes kunder vil melde sig.

Halvdelen af forsøgspersonerne skal i 30 dage bære mundbind, så snart de bevæger sig uden for deres hjem. Den anden halvdel af forsøgspersonerne skal leve som normalt og følge myndighedernes anbefalinger under corona-epidemien.